ໃນຕອນບ່າຍວັນທີ 24 ມີນາ, ຢູ່ສຳນັກງານລັດຖະບານ, ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ໄດ້ໃຫ້ການຕ້ອນຮັບທ່ານເອກອັກຄະລັດຖະທູດສາທາລະນະລັດອົດສະຕາລີ Thomas Schuller-Gotzburg ແລະ ຜູ້ອຳນວຍການໃຫຍ່ບໍລິສັດ AT&S (ອົດສະຕາລີ) ທ່ານ Ingolf Schroeder.
ກ່າວຄຳເຫັນທີ່ກອງປະຊຸມ, ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ໄດ້ສະແດງຄວາມຊົມເຊີຍທ່ານ Ingolf Schroeder ແລະ ບັນດາສະມາຊິກຂອງບໍລິສັດ AT&S ທີ່ມາຫວຽດນາມເພື່ອຄົ້ນຄ້ວາ, ລົງທຶນ ແລະ ດຳເນີນທຸລະກິດຢູ່ຫວຽດນາມ.
ທີ່ການພົບປະ, ໂດຍຕອບສະໜອງຄວາມຄິດເຫັນຂອງບັນດາຜູ້ນຳບໍລິສັດ AT&S (ອົດສະຕາລີ), ທ່ານນາຍົກລັດຖະມົນຕີ ຫງວຽນຊວນຟຸກ ຊີ້ແຈ້ງວ່າບັນດາໂຄງການ FDI ຢູ່ຫວຽດນາມປະສົບຜົນ ສຳເລັດໂດຍພື້ນຖານ, ພິເສດແມ່ນບັນດາໂຄງການເຕັກໂນໂລຢີ, ຄື: Intel, Samsung ... ລັດຖະບານຫວຽດນາມ ໄດ້ສ້າງເງື່ອນໄຂສະດວກໃຫ້ບັນດານັກລົງທຶນຕ່າງປະເທດ ໃນການດຳເນີນທຸລະກິດຢູ່ຫວຽດນາມຢ່າງສຳເລັດຜົນ, ເນັ້ນໜັກວ່າ ຫວຽດນາມມີນະໂຍບາຍຊຸກຍູ້ການລົງທຶນທີ່ເອື້ອອຳນວຍ, ພິເສດແມ່ນແຮງຈູງໃຈໃຫ້ແກ່ບັນດາໂຄງການເຕັກໂນໂລຢີສູງ.
ທ່ານນາຍົກລັດຖະມົນຕີ ຫງວຽນຊວນຟຸກ ເຊື່ອໝັ້ນວ່າ, ຫວຽດນາມ ແມ່ນທາງເລືອກທີ່ດີທີ່ສຸດສຳລັບບັນດານັກລົງທຶນຕ່າງປະເທດ ເພາະວ່າ ຄົນຫວຽດນາມມີສະຕິປັນຍາ ແລະ ຄວາມຂະຫຍັນຂັນເຄື່ອນ. ນີ້ກໍ່ແມ່ນໂອກາດສຳລັບວິສາຫະກິດໃຫຍ່ຕ່າງປະເທດ. ດ້ວຍປະສົບການຂອງຫວຽດນາມ ໃນການດຶງດູດການລົງທຶນ, ທ່ານນາຍົກລັດຖະມົນຕີ ຫງວຽນຊວນຟຸກ ຄາດວ່າ ບໍລິສັດ AT&S ຈະຕັດສິນໃຈລົງທຶນຢູ່ຫວຽດນາມໂດຍໄວ.
ໂດຍຫວນຄືນຄວາມປະທັບໃຈທີ່ດີ ຕໍ່ການຢ້ຽມຢາມອົດສະຕາລີ ໃນເມື່ອກ່ອນ, ເຊິ່ງໄດ້ຮັບການຕ້ອນຮັບຢ່າງອົບອຸ່ນ ຈາກຜູ້ນຳລັດຖະບານ ແລະ ປະຊາຄົມນັກທຸລະກິດອົດສະຕາລີ, ທ່ານນາຍົກລັດຖະມົນຕີຫງວຽນຊວນຟຸກ ໃຫ້ຮູ້ວ່າ ນີ້ແມ່ນໜຶ່ງໃນບັນດາສິ່ງອຳນວຍຄວາມສະດວກ ເພື່ອໃຫ້ປະເທດ ອົດສະຕາລີ ເພີ່ມທະວີການລົງທຶນເຂົ້າມາຫວຽດນາມ. ທ່ານນາຍົກລັດຖະມົນຕີ ຫວຽດນາມ ປາດຖະໜາວ່າ ການພົວພັນລະຫວ່າງສອງຝ່າຍນັບມື້ນັບໄດ້ຮັບການເພີ່ມທະວີ ແລະ ພັດທະນາຢ່າງດີງາມ; ເຊື່ອໝັ້ນວ່າສອງຝ່າຍມີຫລາຍເງື່ອນໄຂອັນສະດວກ ເພື່ອໃຫ້ການຮ່ວມມືໃຫ້ປະສົບຜົນສຳເລັດ.
ສ່ວນທ່ານ Ingolf Schroeder ເອກອັກຄະລັດຖະທູດສາທາລະນະລັດ ອົດສະຕາລີ ໄດ້ສະແດງຄວາມປິຕິຊົມຊື່ນຕໍ່ການເຕີບໂຕເສດຖະກິດ - ສັງຄົມຂອງຫວຽດນາມໃນຊຸມປີຜ່ານມາ; ຊົມເຊີຍຫວຽດນາມຕໍ່ການຈັດຕັ້ງກອງປະຊຸມໃຫຍ່ຄັ້ງທີ XIII ຂອງພັກຢ່າງສຳເລັດຜົນ.
ທ່ານເອກອັກຄະລັດຖະທູດ Ingolf Schroeder ໄດ້ກ່າວວ່າໃນປີໜ້າ, ສອງປະເທດສະເຫຼີມສະຫຼອງວັນຄົບຮອບ 50 ປີແຫ່ງການສ້າງຕັ້ງສາຍພົວພັນທາງການທູດ, ຫວັງວ່າໃນເວລາຕໍ່ມາການລະບາດຂອງ ພະຍາດ COVID-19 ຈະສາມາດຄວບຄຸມໄດ້ດີ ເພື່ອໃຫ້ທັງສອງຝ່າຍສືບຕໍ່ແລກປ່ຽນກັນໃນຂົງເຂດຕ່າງໆຢ່າງສະດວກດີ.
ຄຳຮຸ່ງ